**Forslag til forskrift om endringer i forskrift til lov om lotterier m.v.,**

Fastsettes av Kulturdepartementet med hjemmel i lov av 24. februar 1995 nr. 11 om lotterier m.v. § 3

I forskrift 24. februar 1995 nr. 185 til lov om lotterier m.v. gjøres følgende endringer:

§ 1 nytt andre ledd skal lyde

Denne forskriften gjelder ikke for forhåndstrukket lotteri med skrapelodd jf. forskrift 15. juni 2011 nr. 699 om forhåndstrukne lotterier med skrapelodd, eller bingo jf. forskrift 30. november 2004 nr. 1528 om bingo.

§ 2 skal lyde:

§ 2 *Gebyr*

Søknad om lotteri avgjøres av *Lotteritilsynet.*

I gebyr til staten betales det kr *3000*,- pr. tillatelse til lotteri etter § 6.

*For søknad om lotteri med tillatelse etter § 7 betaler entreprenøren som skal drifte lotteriet kr 30 000 i saksbehandlingsgebyr før søknaden behandles. Gebyr refunderes ikke ved avslag på søknaden. For gitt tillatelse betales i tillegg kr 20 000 i gebyr per påbegynt år fra tillatelsen gis og ut tillatelsesperioden. Tillatelsen faller bort med umiddelbar virkning, uten varsel og vedtak, dersom årsgebyret ikke er betalt innen tre måneder etter den dato tillatelsen ble gitt. Gebyr for søknad, tilsyn og kontroll skal ikke overstige totalt kr. 170 000,- for tillatelsesperioden.*

*I gebyr til staten betales det kr 300 pr. trekning Lotteritilsynet foretar.*

§ 3. Lotteritillatelse kan bare gis når det er oppgitt en myndig person med fast opphold i riket som er ansvarlig for lotteriet.

§ 4. Lotteritillatelse må ikke overdras.

§ 5 skal lyde:

§5 *Fellesregler for lotterier*

*For lotterier med tillatelse etter § 6 og § 7 gjelder følgende regler:*

1. *Hovedgevinsten kan ikke overstige en verdi av kr 2 mill.*
2. *Verdiene av gevinstene må utgjøre minst 25 % av tillatt omsetning.*
3. *Antallet tillatte solgte lodd skal spesifiseres av Lotteritilsynet i tillatelsen. Antallet skal reflektere lotteriets antatte salgsvolum, enten basert på estimat fra søkeren eller faktisk salg i tidligere lotterier.*
4. *Tillatelse kan ikke gis til lotterier med interaktive trekninger i elektroniske kanaler.*

Ny § 5a skal lyde:

§ 5a *Gevinst i form av penger*

*Gevinst i form av penger eller fordringer på penger er kun tillatt for lotterier med tillatelse etter §§ 6 eller 7.*

§ 6 *skal lyde:*

§ 6 *Vilkår for etterhåndstrukne lotterier der Lotteritilsynet eller annen myndighet foretar trekning, samt for forhåndstrukne lotterier*

*Lotteritilsynet skal gi organisasjoner med samfunnsnyttige eller humanitære formål tillatelse til etterhåndstrukne lotterier der Lotteritilsynet eller annen myndighet foretar trekning, samt for forhåndstrukne lotterier, når følgende vilkår er oppfylt:*

1. *Lotteriets omsetning må ikke overstige kr 100 mill. årlig.*
2. *Minst 20 % av lotteriets omsetning etter fradrag for gevinster, skal gå til samfunnsnyttige eller humanitære organisasjoner.*
3. *Salgsperioden skal ikke overstige 12 måneder.*
4. *Gevinstene må holdes forsikret og ikke forringes ved bruk.*
5. *Kunden skal motta kvittering med opplysning om lotteriets navn, adresse og formål, gevinstenes antall og verdi, at lotteriet har tillatelse fra Lotteritilsynet, antall lodd som er tillatt solgt og om usolgte lodd skal være med i trekningen, tid og sted for trekningen og kunngjøringen av trekningsresultatet, innen hvilken frist og på hvilket sted gevinstene kan hentes, samt behandling av uavhentede gevinster.*
6. *Loddsalget må ikke settes i gang før det er godtgjort at gevinstene er ervervet eller det foreligger en sikkerhet godkjent av Lotteritilsynet for at de nødvendige midler er til stede.*
7. *Reklame skal ikke dekke mer enn 50 % av loddet.*
8. *Loddsalg må ikke skje til underpris.*
9. *Loddsalg må ikke foretas av barn under 15 år.*
10. *Utsettelse av etterhåndstrekning krever særlige grunner.*
11. *Etterhåndstrekning skal foretas av Lotteritilsynet eller annen offentlig myndighet etter departementets bestemmelse.*
12. *Trekningsresultat for etterhåndstrukne lotterier skal kunngjøres i ett eller flere allment tilgjengelige medier.*
13. *Innen en fastsatt frist skal det innsendes til Lotteritilsynet nøyaktig regnskap og dokumentasjon for at gevinstene er utlevert vinnerne.*

*Lotteritillatelser som er innvilget før [dato ikrafttredelse for forskriftsendringene] vil gjelde inntil utløpet av tillatelsesperioden og på de vilkår som er angitt i tillatelsen.*

*§ 7 skal lyde:*

§ 7 *Lotterier der lotteriets entreprenør foretar trekning*

*Lotteritilsynet kan til organisasjoner med samfunnsnyttige eller humanitære formål gi inntil fem tillatelser med syv års varighet til å avholde lotteri der en privat entreprenør foretar trekning.*

*Lotteritilsynet fordeler tilgjengelige tillatelser ved loddtrekning etter forutgående utlysning. Tillatelse kan kun gis til sentralledd eller enkeltstående organisasjoner. En organisasjon kan kun delta i loddtrekningen med en søknad om gangen, og bare ha en tillatelse om gangen. For å være med i loddtrekningen må følgende vilkår være oppfylt:*

1. *Organisasjonen må ha internasjonal aktivitet som utgjør minst 50 % av organisasjonens samlede regnskapsførte driftskostnader. I tillegg må organisasjonene ha minst kr 20 mill. årlig i regnskapsførte driftskostnader for sin internasjonale aktivitet.*
2. *Lotteriet kan ikke ventes å medføre problem i form av spilleavhengighet.*
3. *Minst 50 % av lotteriets omsetning etter fradrag for gevinster, skal gå til de samfunnsnyttige eller humanitære organisasjoner som har fått tillatelse etter denne bestemmelsen.*
4. *Lotteriets omsetning kan ikke overstige kr 300 mill. årlig.*
5. *Entreprenør som skal drifte lotteriet må stille tilfredsstillende sikkerhet for gevinster, og ha tilfredsstillende egenkapital.*
6. *Entreprenør som skal drifte lotteriet må gjennom godkjenning fra et autorisert testinstitutt i EØS-området kunne dokumentere at lotteriet er sikret mot misbruk og manipulasjon.*

*Lotteritilsynet avgjør om en søknad oppfyller vilkårene i andre ledd. Ved klage på Lotteritilsynets avgjørelse, skal alle klager ferdigbehandles av Lotterinemnda før loddtrekning kan gjennomføres. Resultatet av loddtrekningen kan ikke påklages.*

*Lotteritilsynet skal ved utlysningen fastsette søknadsfrist og offentliggjøre hvordan vurdering av risiko for problemer i form av spilleavhengighet gjennomføres etter andre ledd nr. 2, sikkerhet og egenkapital gjennomføres etter andre ledd nr. 5, samt hvilke krav som stilles til testinstituttets autorisasjon etter andre ledd nr. 6. Lotteritilsynet kan legge vekt på vurderinger utført i andre EØS-land. Alle avtaler mellom de landsdekkende organisasjonene og entreprenør som skal drifte lotteriet må vedlegges søknaden.*

*Lotteritilsynet kan tilbakekalle en tillatelse før utløp dersom lotteriet viser seg å ha samfunnsmessige eller helsemessige skadevirkninger eller dersom noen av vilkårene for tillatelsen brytes.*

*Lotteritillatelser som er innvilget før [dato ikrafttredelse for forskriftsendringene] vil gjelde inntil utløpet av tillatelsesperioden og på de vilkår som er angitt i tillatelsen.*

Ny § 7a skal lyde:

§ 7a *Markedsføringsregler for lotterier med tillatelse etter § 6 og § 7*

*Lotterier med tillatelse etter §§ 6 og 7 kan ikke bruke mer enn 15 % av den tillatte omsetningen etter fradrag for gevinster til markedsføring. Slike lotteriers markedsføring kan ikke:*

1. *være villedende eller utilstrekkelig veiledende,*
2. *rettes mot personer under 18 år eller andre sårbare grupper,*
3. *bruke personer under 18 år i markedsføringen,*
4. *ved bruk av kjente personer i markedsføringen, antyde at deltakelse i lotteri eller spill har bidratt til deres suksess,*
5. *oppfordre spillere til å dekke tap fra lotteri eller spill gjennom nye deltakelser i lotterier eller spill,*
6. *rette markedsføringshenvendelser direkte til fysiske personer uten mottakerens forutgående samtykke,*
7. *ha et innhold slik at det fremstår som at deltakelse i lotteri eller spill er en løsning på finansielle problemer, eller*
8. *være urimelig påtrengende eller aggressiv. Ved vurdering av om reklamen er urimelig påtrengende eller aggressiv må en ta hensyn til form, innhold, bruk av lyd, bilder, animasjon eller andre levende bilder og sammenhengen for øvrig.*

*Reglene i første ledd gjelder alle former for markedsføring, både betalt og ikke betalt, i alle kanaler, herunder blogger og sosiale medier.*

§ 8. (Opphevet ved forskrift 21 des 2000 nr. 1366 (i kraft 1 jan 2001).)

§ 9. Lotteri ved oppstilling av slotmaskiner er ikke tillatt.

Lykkespill ved hjelp av lykkehjul, tombola eller andre innretningar som er beregnet på en rekke fortløpende trekningar i løpet av kort tid, kan ha en maksimal gevinst på kr 1 000 og innskuddet i spillet skal ikke overstige kr 10. I gebyr til staten betales kr 10 pr. apparat pr. dag.

§ 10. Denne forskrift trer i kraft 24. februar 1995.